༈ །།ངུར་སྨྲིག་སྒྲོལ་མ་ལ་བསྟོད་པ།། ༄། །སྭསྟི། ཕྲིན་ལས་དབང་ཕྱུག་སྤྱན་རས་གཟིགས་མགོན་པོས། །ཐུགས་རྗེའི་ཕོ་ཉ་ཕྱོགས་བཅུར་སྤྲོས་པ་ཡི། །དཔལ་ཡོན་མ་ལུས་གཅིག་ཏུ་བསྡུས་གྱུར་པ། །ཕོངས་སྐྱོབ་སྒྲོལ་མའི་སྐུ་ལ་ཕྱག་འཚལ་ལོ། །ལྷ་དང་དབང་པོའི་དགྲ་དང་པད་དཀར་མིག །མིག་གསུམ་པས་མཆོད་མཆོད་སྦྱིན་བརྒྱ་པའི་ལྷ། །ལྷའི་ལྷ་ཁྱོད་ཁྱོད་རང་དང་མཚུངས་ཀྱི། །མཚུངས་པའི་དཔེ་གཞན་གཞན་ནས་མ་རྙེད་པར། །ཁྱོད་ཉིད་ཁྱོད་ཀྱི་དཔེ་ཟླར་བགྱིས་ནས་བསྟོད། །མ་ལུས་འགྲོ་བ་བུ་བཞིན་གཟིགས་པའི་མ། །མ་དག་ཞིང་གི་འགྲོ་ཀུན་འདྲེན་མཛད་མ། །སྤྱན་རས་གཟིགས་དང་ཐ་དད་མེད་པའི་སྤྱན། །གཟིགས་པ་སྒྲིབ་མེད་ཉིད་ཀྱིས་ཀུན་ལ་གཟིགས། །ཚེ་དང་བསོད་ནམས་འདོད་པས་གསོལ་བཏབ་ཚེ། །མཆོག་དང་ཐུན་མོང་དངོས་གྲུབ་སྩོལ་བའི་མཆོག །གསོལ་བ་འདེབས་སོ་དོན་འདི་སྩལ་དུ་གསོལ། །ཐུབ་བསྟན་ཉི་མ་དལ་བའི་སྐབས་མེད་པར། །བ་གླང་སྤྱོད་གླིང་མཁའ་ལ་གཤེགས་མཐོང་ནས། །ཤར་ནས་ཤར་དུ་འདྲེན་པའི་ཁ་ལོ་བ། །མྱུར་མཛད་སྒྲོལ་མ་ཉིད་ཀྱིས་མྱུར་དུ་མཛོད། །དེང་སང་འདི་ན་ཐུབ་པའི་བསྟན། །ལང་ཚོ་ཡོལ་བའི་རྒན་པོ་ལྟར། །སྣང་ཡང་ལང་ཚོ་ཉིད་དུ་ནི། །གསོ་མཁས་སྨྲ་བརྗོད་མཁན་འདི་ཡི། །ལྷག་བསམ་རྣམ་དཀར་འདི་བཀྲ་ཤིས། །ངུར་སྒྲིག་གི་སྒྲོལ་མའི་བསྟོད་པའོ།། །།ཤུ་བྷཾ།།